DITTO บวก 3% ส่งซิก Q2 แจ่ม! มั่นใจรายได้ปีนี้โต 20% ตุนแบ็กล็อก 1.4 พันลบ. บุ๊กปีนี้ 50%
DITTO บวก 3% ส่งซิกผลงานไตรมาส 2/65 แจ่ม มั่นใจรายได้ปีนี้โต 15-20% ตุนแบ็กล็อกแน่น 1,300-1,400 ล้านบาท บุ๊กปีนี้ 50% พร้อมลุยประมูลงานเพิ่ม 5,000 ล้านบาท
DITTO บวก 3% ส่งซิกผลงานไตรมาส 2/65 แจ่ม มั่นใจรายได้ปีนี้โต 15-20% ตุนแบ็กล็อกแน่น 1,400 ล้าน บุ๊กปีนี้ 50%
2 ส.ค. 2565

ผู้สื่อข่าวรายง่านว่า วันนี้(2 ส.ค.65) บริษัท ดิทโต้ (ประเทศไทย) จำกัด (มหาชน) หรือ DITTO ณ เวลา 10:25 น. อยู่ที่ระดับ 55.50 บาท บวก 1.75 บาท หรือ 3.26% สูงสุดที่ระดับ 56.00 บาท ต่ำสุดที่ระดับ 53.50 บาท ด้วยมูลค่าการซื้อขาย 78.36ล้านบาท

โดยก่อนหน้านี้ นายชัยทัด กุลโชควณิช รองประธานเจ้าหน้าที่บริหารด้านการเงิน DITTO กล่าวว่า ขณะนี้บริษัทมีงานในมือ (แบ็กล็อก) ประมาณ 1,300-1,400 ล้านบาท โดยจะทยอยรับรู้รายได้ในปีนี้ประมาณ 50% ส่วนที่เหลือ 50% จะทยอยรับรู้ในปีหน้า (ปี 2566) นอกจากนี้ยังมีแผนที่จะเข้าประมูลงานใหม่ มูลค่าประมาณ 5,000 ล้านบาท ซึ่งมีความคาดหวังจะชนะประมูลค่อนข้างสูง โดยจะมีโครงการที่ร่วมทำงานกับ TEAMG ด้วย
ส่วนแนวโน้มผลการดำเนินงานในช่วงไตรมาส 2/2565 คาดจะมีการเติบโตทั้งในส่วนของรายได้และกำไร ขณะเดียวกันบริษัทวางเป้าหมายจะมีรายได้เติบโตปีละประมาณ 15-20% ในช่วง 3 ปี ขณะที่กำไรมีแนวโน้มเติบโตมากกว่ารายได้ จากความสามารถในการทำกำไรที่สูงขึ้น
นอกจากนี้บริษัทจะมีการขยายการลงทุนโดยการเข้าไปลงทุนในธุรกิจใหม่ ๆ เพิ่มเติมในปีนี้ อาทิ ธุรกิจระบบไซเบอร์ซีเคียวริตี้, บิ๊กดาต้า, การคัดแยกขยะ และธุรกิจคาร์บอนเครดิต จะส่งผลให้บริษัทมีโอกาสที่จะเติบโตเพิ่มขึ้นในอนาคต อย่างไรก็ตามในส่วนของธุรกิจเดิม คือ ธุรกิจเครื่องถ่ายเอกสาร บริษัทก็ยังดำเนินการอยู่ เพราะยังสร้างรายได้ให้อย่างต่อเนื่อง แม้การเติบโตไม่มากนัก